VSL Sklep IV Cp 1898/2024
Sodišče: Višje sodišče v Ljubljani
Oddelek: Civilni oddelek
ECLI: ECLI:SI:VSLJ:2025:IV.CP.1898.2024
Evidenčna številka: VSL00081864
Datum odločbe: 10.01.2025
Senat, sodnik posameznik: dr. Vesna Bergant Rakočevič (preds.), Barbara Žužek Javornik (poroč.), Zvone
Strajnar
Področje: DRUŽINSKO PRAVO - MEDNARODNO ZASEBNO PRAVO - PRAVO EVROPSKE UNIJE
Institut: razveza zakonske zveze - odločitev o varstvu in vzgoji otroka - sodna pristojnost slovenskega
sodišča - pristojnost slovenskega sodišča v sporu z mednarodnim elementom - pravo EU - državljanstvo
zakonca - otrokovo običajno prebivališče - enotno obravnavanje
Zveza: Uredba Sveta (EU) 2019/1111 z dne 25. junija 2019 o pristojnosti, priznavanju in izvrševanju odločb
v zakonskih sporih in sporih v zvezi s starševsko odgovornostjo ter o mednarodnem protipravnem odvzemu
otrok (prenovitev) (2019) člen 3, 3-b. Konvencija o pristojnosti, pravu, ki se uporablja, priznavanju,
uveljavljanju in sodelovanju glede starševske odgovornosti in ukrepov za varstvo otrok (1996) člen 5,10. ZPP
člen 29. ZNP-1 člen 42. ZMZPP člen 68
Jedro
Predlog za odločitev o varstvu in vzgoji ter stikih otroka je bil vložen skupaj s predlogom za razvezo
zakonske zveze otrokovih staršev. V takih primerih 10. člen MKSOVO določa pritegnitev postopka o varstvu,
vzgoji in stikih otroka k sodišču, pristojnemu za razvezo zakonske zveze otrokovih staršev.
Izrek
Pritožbi se ugodi, izpodbijani sklep se razveljavi in zadeva vrne sodišču prve stopnje v nadaljnji postopek.
Obrazložitev
1. Z izpodbijanim sklepom je sodišče prve stopnje odločilo, da sodišče Republike Slovenije ni pristojno za
odločanje v tej zadevi in predlog predlagateljev za sporazumno razvezo zakonske zveze, zaupanje ml. otroka
v varstvo in vzgojo, določitev preživnine in stikov zavrglo.
                               1 / 3
2. Pritožuje se prvi predlagatelj. Navaja, da mednarodni element ne obstaja, saj Zakon o mednarodnem
zasebnem pravu in postopku (ZMZPP) opredeljuje osebe z državljanstvom in ne rezidentstvom. Oba zakonca
in njuna hči so državljani Republike Slovenije, imajo slovenski potni list, v Veliki Britaniji pa urejen
rezidentski status. Ta status jim dovoljuje le delo v Veliki Britaniji in ne drugih pravic, ki jih imajo
državljani s potnim listom Velike Britanije. Zakonska zveza je bila sklenjena po slovenskem pravu. Za
Veliko Britanijo do konca leta 2024 še vedno velja prehodno obdobje, v katerem za vse postopke državljanov
članic EU v Veliki Britaniji velja evropski pravni red. Kot slovenska državljana se želita zakonca razvezati po
slovenskem pravu, na slovenskem sodišču.
3. Druga predlagateljica na pritožbo ni odgovorila.
4. Pritožba je utemeljena.
5. Ker imajo tako zakonca, ki se želita razvezati, kot njuna ml. hči prebivališče v Veliki Britaniji, gre za
zadevo z mednarodnim elementom. Po določilih 29. člena Zakona o pravdnem postopku (ZPP), ki se v
nepravdnih postopkih uporablja skladno z 42. členom Zakona o nepravdnem postopku (ZNP-1), je v sporu z
mednarodnim elementom sodišče Republike Slovenije pristojno za sojenje, če je tako določeno z zakonom
ali z mednarodno pogodbo.
6. ZMZPP v 68. členu določa, da je sodišče Republike Slovenije v primeru, če sta oba zakonca slovenska
državljana, v zakonskih sporih pristojno za odločanje ne glede na to, kje imata stalno prebivališče. Pristojnost
sodišč za sojenje v zadevah z mednarodnim elementom glede slovenskih sodišč ureja tudi pravo Evropske
unije (EU), saj je Slovenija članica EU. Po členu 3 (b) Uredbe Sveta ES št. 219/1111 z dne 25. 6. 2019 o
pristojnosti, priznavanju in izvrševanju odločb v zakonskih sporih in sporih v zvezi s starševsko
odgovornostjo ter o mednarodnem protipravnem odvzemu otrok (Uredba 2019/1111) so v zadevah glede
razveze, prenehanja življenjske skupnosti ali razveljavitve zakonske zveze pristojna sodišča države članice,
katere državljanstvo imata oba zakonca. Skladno s temi določili je za razvezo predlagateljev pristojno
slovensko sodišče.
7. Izpodbijano odločitev je sodišče prve stopnje na podlagi 10. člena Haaške konvencije z dne 19. 10. 1996 o
pristojnosti, pravu, ki se uporablja, priznavanju, uveljavljanju in sodelovanju glede starševske odgovornosti
in ukrepih za varstvo otrok (MKSOVO) oprlo na 5. člen te konvencije, ki določa, da so za sprejetje ukrepov
za varstvo otroka ali njegovega premoženja pristojni sodni organi države pogodbenice, v kateri je otrokovo
običajno prebivališče. Predlog za odločitev o varstvu in vzgoji ter stikih otroka je bil vložen skupaj s
predlogom za razvezo zakonske zveze otrokovih staršev. V takih primerih 10. člen MKSOVO določa
pritegnitev postopka o varstvu, vzgoji in stikih otroka k sodišču, pristojnemu za razvezo zakonske zveze
otrokovih staršev1.
8. Stališče prvostopenjskega sodišča, da se v obravnavani zadevi pristojnost določa glede na otrokovo
običajno prebivališče, je zmotno. Višje sodišče je zato pritožbi ugodilo in izpodbijani sklep razveljavilo ter
zadevo vrnilo sodišču prve stopnje v nadaljnji postopek, saj je po obrazloženem pristojno za odločanje o
predlogu za sporazumno razvezo zakonske zveze predlagateljev (3. točka 365. člena ZPP v zvezi z 42. členom
ZNP-1).
 
-------------------------------
                               2 / 3
1 Gl. sklep VS RS II Ips 41/2023.
Datum zadnje spremembe: 04.02.2025
Powered by TCPDF (www.tcpdf.org)
                               3 / 3